Turning Point USA

**Turning Point USA** (**TPUSA**), eller Vendepunkt USA, er en amerikansk frivillig organisasjon som fremmer konservativ politikk på skoler og universiteter. 

Den ble grunnlagt i 2012 av Charlie Kirk og Bill Montgomery. I 2025 sa organisasjonen at de hadde representanter på 3300 videregående skoler og høyskoler. Organisasjonen omtales som en krysning mellom kristen tro og nasjonalisme.

TPUSA lanserte i 2016 *The Professor Watchlist,* en nettside med navn på akademikere som «diskriminerer konservative stundeter og fremmer venstrevridd propaganda i klasserommet». I 2021 lanserte TPUSA «School Board Watchlist» som offentliggjorde navn og bilde av skoleledere som innførte munnbind eller antirasistiske læreplaner.

TPUSA arrangerer flere årlige konferanser. 

## Historie
Charlie Kirk holdt i mai 2012 en tale ved Benedictine University som imponerte tea-party aktivisten Bill Montgomery, og han oppfordret Kirk til å utsette utdanningen og satse på politisk aktivisme. Sammen lanserte de Turning Point USA. Kirk klarte å skaffe betydelige gaveinntekter til organisasjonen og frem til 2023 var 389 millioner dollar samlet inn.

Organisasjonen knyttet til seg politiske influensere som Candace Owens og Brandon Tatum.

Montgomery døde i 2020, 80 år gammel, av komplikasjoner fra Covid-19. Charlie Kirk ble skutt under et arrangement ved Utah Valley University.

Etter drapet på Kirk overtok hans kone Erika Kirk ledelsen av organisasjonen.

## Aktiviteter
TPUSA sier selv at: «Vi forplikter oss til å identifisere, utdanne, trene og organisere studenter for å fremme frihet.» Organisasjonen har avdelinger på 850 studiesteder som registrerer velgere.

Student Action Summit (SAS) er en årlig konferanse der viktige politikere eller andre kjendiser taler til studentene. I 2025 var omtrent 5000 samlet for å høre bl.a. Pete Hegseth, Megyn Kelly og Donald Trump jr.

America Fest er en firedagers konferanse med politiske taler og country musikk. I 2023 var over 13000 personer innom et arrangement i løpet av konferansen. 

Young Women's Leadership Summit omtaler seg selv som «et sted der kvinner i alle aldre kommer sammen for å få indre styrke, fremme velvære, modig gå inn i sine livsoppgaver og å forankre sin ånd i troen.»

Professor Watchlist og School Board Watchlist er begge nettsider der personer navngis. Professor Watchlist grupperer over 250 akademikere som *Terror supporter*, *LHBTQ*, *Antifa* eller *Sosialist*. Professorer på listen sier de har mottatt drapstrusler. Etter Kirks død ble flere lærere og professorer bedt om å fratre sin jobb etter å ha feiret Kirks død.  Skolestyre-listen er ment å «beskytte våre barn ved å avsløre radikal og falsk ideologi støttet av skolestyrer og presset inn i klasserommet.»

I 2026 ble det arrangert et *All-American Halftime Show*, et alternativt pauseshow under Superbowl som reaksjon på at amerikanske Bad Bunny fra Puerto Rico var hovedattraksjon i det offisielle pauseshowet.
 
Før valget i 2016 støttet Charlie Kirk og TPUSA bl.a. Ted Cruz  I 2020 støttet TPUSA Donald Trump, og Kirk skrev at TPUSA sendte 80 busser til «stop the steal» i Washington DC 6. januar 2021.

Ved valget i 2024 bidro TPUSA med «Chase the Vote», et initiativ for å registrere nye konservative velgere i viktige vippestater. Kirk hadde en turné til 25 universiteter kalt «You’re Being Brainwashed» for å mobilisere unge konservative velgere. Donald Trump sa at Kirk hjalp ham med å vinne stemmene til unge mennesker i 2024, og Trump vant alle de viktige vippestatene. 

I 2018 ble Turning Point UK stiftet i London, og i januar 2023 kom Turning Point Australia.

## TPUSA og kristen tro
TPUSA har en egen religiøs gren «TPUSA faith». De tror, i følge sine nettsider, på evangeliet og at kirken skal være lys og salt i alle deler av livet, inkludert det offentlige rom. Oppdraget til TPUSA faith er å stå opp for bibelske sannheter, kjempe mot kulturelle kompromisser og inspirere til gjenfinning av kristne verdier.

Charlie Kirk var en uttalt protestantisk kristen og hevdet at USA hadde en kristen styreform men ikke var en kristen nasjon, og at disse var inkompatible.  Kirk hadde nære bånd til megakirken Dream City i Arizona. Kirk mente Jesus vil at kirken skal være ekspansjonistisk og spre seg til alle felt.

Erika Kirk sa i begravelsen til sin mann Charlie Kirk at hun tilgav drapsmannen «fordi det var det Jesus gjorde».

TPUSA har egne kurs for bibelstudier, historiestudier og grunnlovsstudier. Organisasjonen selv sier at: «Bibelske prinsipper er grunnlaget for frihet i samfunnet og må løftes frem for at Amerika skal blomstre.» 

I Norge er blandingen mellom tro og nasjonalisme omstridt, og Erik Varden har uttalt at «korset igjen tas til gissel i politisk diskurs». Pinsepastor Daniel Sæbjørnsen har kalt Kirk «en troshelt» og «martyr for sannhet», og Joel Ystebø sier han var en inspirasjon selv om han ikke var enig i alt.
## Referanser